Llíria celebrarà la Setmana de l'Esport del 21 al 28 de juny amb més de 20 activitats per a totes les edats
10 de juny de 2025

La Regidoria d'Esports de l'Ajuntament de Llíria, amb la col·laboració dels clubs i entitats esportives de la localitat, ha organitzat una intensa Setmana de l'Esport, que es desenvoluparà del 21 al 28 de juny, amb una àmplia programació d'activitats esportives obertes a tota la ciutadania.

“L'objectiu és fomentar la participació, la vida saludable i recuperar la memòria esportiva del municipi, reconeixent la tradició i les figures que han fet de Llíria una ciutat referent en l'esport valencià”, ha assenyalat el regidor de l'àrea, Nico Marco.

La programació començarà el dissabte 21 de juny amb la I ‘Volta a Peu’ organitzada pel Club Atletisme Edeta, dins del Circuit Camp de Túria Caixa Popular. Serà una activitat de running popular que donarà el tret d'eixida a set dies plens d'esport.

Al llarg de la setmana se celebraran tornejos de bàsquet 3x3 i triples, futsal, futbolí, escacs, frontenis, pàdel, i també activitats com la ‘Passejada amb bici’, jornades de gimnàstica per a adults, portes obertes de patinatge i futbol 8, partida de pilota valenciana al carrer, activitats per a xicotets d'handbol i jocs de punteria, així com un dia de petanca.

Les inscripcions per a participar en algunes d'estes activitats es poden realitzar a través del web municipal o presencialment al Pavelló Pla de l’Arc.

El dissabte 28 de juny es posarà el punt final amb la celebració de la Gala de l'Esport de Llíria 2025, un acte que tindrà lloc a les 19.30 hores en el pavelló Pla de l’Arc. En el mateix s'entregaran els trofeus dels tornejos populars i es reconeixerà la tasca i trajectòria dels 22 clubs esportius del municipi, amb un homenatge a les figures i equips històrics. En este sentit, s'inaugurarà el Mur de Llegendes Edetanes, un espai permanent per a recordar els grans noms de l'esport de Llíria del segle XX.

“Des de l'Ajuntament de Llíria volem convidar a tota la ciutadania a participar d'esta setmana especial, una celebració de la memòria, la salut i els valors de l'esport que són part essencial del nostre patrimoni local”, ha manifestat l'edil Nico Marco.